CELEX: 32020D1494
Language: lt
Date: 1602460800000
Title: Tarybos sprendimas (ES) 2020/1494 2020 m. spalio 12 d. dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis Administraciniame komitete, dėl tam tikrų Konvencijos dalinių pakeitimų

16.10.2020   
               
               
                  LT
               
               
                  Europos Sąjungos oficialusis leidinys
               
               
                  L 343/18
               
            
         TARYBOS SPRENDIMAS (ES) 2020/1494
         2020 m. spalio 12 d.
         dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis Administraciniame komitete, dėl tam tikrų Konvencijos dalinių pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos reglamentu (EEB) Nr. 2112/78 (1) Europos ekonominės bendrijos vardu buvo patvirtinta ir Bendrijoje 1983 m. birželio 20 d. (2) įsigaliojo 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (toliau – TIR konvencija);
                  
               
                     (2)
                  
                  
                     Tarybos sprendimu 2009/477/EB (3) buvo paskelbta TIR konvencijos suvestinė redakcija. Pagal to sprendimo 1 straipsnio antrą pastraipą būsimus TIR konvencijos dalinius pakeitimus Komisija turi skelbti Europos Sąjungos oficialiajame leidinyje, nurodydama jų įsigaliojimo datą;
                  
               
                     (3)
                  
                  
                     TIR konvencija įsteigtas Administracinis komitetas (toliau – Administracinis komitetas) pagal TIR konvencijos 59 ir 60 straipsnius gali iš dalies pakeisti TIR konvenciją;
                  
               
                     (4)
                  
                  
                     Administracinis komitetas per savo 2020 m. spalio 15 d. įvyksiančią 73-iąją ar vėlesnes sesijas turi priimti tam tikrus TIR konvencijos dalinius pakeitimus;
                  
               
                     (5)
                  
                  
                     tikslinga nustatyti poziciją, kurios Sąjungos vardu turi būti laikomasi Administraciniame komitete dėl TIR konvencijos dalinių pakeitimų, nes tie pakeitimai bus privalomi Sąjungai;
                  
               
                     (6)
                  
                  
                     siekiant paspartinti TIR režimo modernizavimą, būtina nustatyti, kad kompetentingos institucijos Administracinio komiteto įsteigtai TIR vykdomajai tarybai privalėtų elektroniniu būdu perduoti duomenis apie TIR knygelių turėtojų leidimus ir tokių leidimų panaikinimą, ir sukurti patikimą tarptautinę internetinę muitinės įstaigų, registruojančių prekių gabenimą su TIR knygele, duomenų bazę, iš dalies pakeičiant TIR konvencijos 38 straipsnį ir 9 priedą bei sukuriant naują TIR konvencijos 45 straipsnio aiškinamąją pastabą;
                  
               
                     (7)
                  
                  
                     siekiant padidinti TIR konvencijos patrauklumą ekonominės veiklos vykdytojams ir muitinėms, būtina leisti susitariančiosioms šalims taikyti tinkamai įgaliotiems asmenims palankesnes sąlygas taikant TIR konvenciją ir tuo tikslu parengti naują TIR konvencijos 49 straipsnio aiškinamąją pastabą;
                  
               
                     (8)
                  
                  
                     siekiant paaiškinti TIR konvenciją, būtina patikslinti nustatyto maršruto taikymą muitų sąjungoje, iš dalies pakeičiant TIR konvencijos 20 straipsnį ir padidinant rekomenduojamą didžiausią sumą, kurios galima reikalauti iš garantuojančiųjų asociacijų dėl tabako ir alkoholio prekių, gabenamų su TIR knygelėmis, iš dalies pakeičiant TIR konvencijos 8 straipsnio aiškinamąją pastabą;
                  
               
                     (9)
                  
                  
                     todėl Sąjungos pozicija Administraciniame komitete, turėtų būti grindžiama TIR konvencijos dalinių pakeitimų projektu;
                  
               
                     (10)
                  
                  
                     Sąjungos poziciją pareiškia Komisija;
                  
               
                     (11)
                  
                  
                     vykstant oficialiam balsavimui Administraciniame komitete, Sąjungos valstybės narės, veikdamos kartu Sąjungos interesų labui, pareiškia Sąjungos poziciją,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (TIR konvencijos) įsteigto Administracinio komiteto 73-iojoje arba vėlesnėse sesijose, grindžiama TIR konvencijos dalinių pakeitimų projektu (4).
         
         
            2 straipsnis
            
               1.   Komisija pareiškia 1 straipsnyje nurodytą poziciją.
            
            
               2.   Sąjungos valstybės narės, veikdamos kartu Sąjungos interesų labui, pareiškia Sąjungos poziciją Administraciniame komitete, kai vyksta oficialus balsavimas.
            
         
         
            3 straipsnis
            Dėl 1 straipsnyje nurodytos pozicijos nedidelių techninių pakeitimų gali susitarti Sąjungos atstovai be papildomo Tarybos sprendimo.
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2020 m. spalio 12 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  1978 m. liepos 25 d. Tarybos reglamentas (EEB) Nr. 2112/78 dėl Muitinės konvencijos dėl tarptautinio krovinių gabenimo su TIR knygelėmis (TIR konvencija) 1975 m. lapkričio 14 d. Ženevoje sudarymo (OL L 252, 1978 9 14, p. 1).
         
            (2)  OL L 31, 1983 2 2, p. 13.
         
            (3)  2009 m. gegužės 28 d. Tarybos sprendimas 2009/477/EB dėl 1975 m. lapkričio 14 d. Muitinės konvencijos dėl tarptautinio krovinių gabenimo su TIR knygelėmis (TIR konvencija) su po to padarytais pakeitimais teksto suvestinės redakcijos paskelbimo (OL L 165, 2009 6 26, p. 1).
         
            (4)  Žr. dokumentą ST 10759/20 (http://register.consilium.europa.eu).